คลังไล่บี้ท้องถิ่นเร่งเบิกจ่าย
คลังเร่งรัดท้องถิ่นเบิกจ่าย ขณะงบปี 2559 เพิ่มงบลงทุนได้ 20% ตามเป้า
21 ม.ค. 2558

คลังเร่งรัดท้องถิ่นเบิกจ่าย ขณะงบปี 2559 เพิ่มงบลงทุนได้ 20% ตามเป้า 
นายมนัส แจ่มเวหา อธิบดีกรมบัญชีกลาง เปิดเผยว่า ขณะนี้กรมส่งเสริมการปกครองท้องถิ่นได้เร่งการเบิกจ่ายงบประมาณปี 2558 ในส่วนของท้องถิ่นอย่างใกล้ชิด ตามมาตรการเร่งเบิกจ่ายของรัฐบาลให้เร่งเซ็นสัญญาโครงการภายในไตรมาสแรกของปีงบประมาณ หรืออย่างช้าภายในไตรมาส 2 ของปีงบประมาณ
สำหรับกรมบัญชีกลางในวันที่ 23 ม.ค.นี้ จะมีการประชุมติดตามการเบิกจ่ายกับหน่วยงานที่มีงบลงทุนมากกว่า 1,000 ล้านบาท หากหน่วยงานใดมีปัญหาจะได้ช่วยกันแก้ไขให้การเบิกจ่ายเร็วขึ้น
ด้าน นายวิสุทธิ์ ศรีสุพรรณ รมช.คลัง กล่าวว่า คณะรัฐมนตรีเห็นชอบกรอบเงินงบประมาณรายจ่ายปี 2559 วงเงิน 2.72 ล้านล้านบาท มีการประมาณการจัดเก็บรายได้อยู่ที่ 2.33 ล้านล้านบาท ทำให้เป็นงบประมาณแบบขาดดุล 3.9 แสนล้านบาท หรือ 2.9% ของจีดีพี
ขณะที่งบประมาณปี 2559 ที่ขยายตัวเพิ่มขึ้นจากงบประมาณปี 2558 ที่วงเงิน 2.57 ล้านล้านบาท เป็นการไปเพิ่มของส่วนงบลงทุนให้ได้ 20% ของงบประมาณรายจ่าย หรือวงเงิน 5.4 แสนล้านบาท สูงกว่างบประมาณปีก่อนหน้าที่มีเงินลงทุนเพียง 17% ของงบประมาณรายจ่าย
ทั้งนี้ งบประมาณรายจ่ายปี 2559 อยู่บนสมมติฐานการขยายตัวเศรษฐกิจปี 2559 คาดว่าจะขยายตัวได้ 4.2% ต่อปี โดยเติบโตเพิ่มขึ้นจากปี 2558 ที่คาดว่าจะขยายตัวได้ 4% ต่อปี ซึ่งยังคงเป็นประมาณการเดิมที่เปิดเผยมาตั้งแต่ปลายปีที่แล้ว แม้ว่าล่าสุดธนาคารโลก (เวิลด์แบงก์) และกองทุนการเงินระหว่างประเทศ (ไอเอ็มเอฟ) จะปรับลดคาดการณ์เศรษฐกิจโลกลงมาแล้วก็ตาม
ก่อนหน้านี้ นายสมหมาย ภาษี รมว.คลัง ระบุว่า รัฐบาลจะต้องทำงบประมาณปี 2559 เพิ่มขึ้นจากปีงบประมาณ 2558 ที่ขาดดุล 2.5 แสนล้านบาท เนื่องจากประเทศมีรายจ่ายเพิ่มขึ้น ทั้งงบรายจ่ายประจำ งบชำระหนี้ และงบเพื่อลงทุน ซึ่งการทำงบประมาณในปี 2560 ก็ยังต้องขาดดุลอยู่ ยังไม่สามารถทำงบประมาณเป็นแบบสมดุลได้
สำหรับการปรับโครงสร้างภาษีของรัฐบาล ทั้งการเก็บภาษีรับมรดก ภาษีที่ดินและสิ่งปลูกสร้าง และการเพิ่มอัตราภาษีมูลค่าเพิ่ม จะทำให้การเก็บรายได้ของรัฐบาลในปีงบประมาณ 2559 เพิ่มขึ้นเล็กน้อย แต่จะทำให้การเก็บรายได้รัฐบาลในปีงบประมาณ 2560 เพิ่มขึ้นมาก